CELEX: 52022PC0154
Language: sk
Date: 2022-04-06
Title: Návrh VYKONÁVACIE ROZHODNUTIE RADY, ktorým sa Česku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli6. 4. 2022
            COM(2022) 154 final
            2022/0102(NLE)
            
            Návrh
            VYKONÁVACIE ROZHODNUTIE RADY,
            ktorým sa Česku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Česko požiadalo listom, ktorý Komisia zaevidovala 23. novembra 2021, o povolenie do 31. decembra 2024 uplatňovať opatrenie odchyľujúce sa od článku 287 smernice o DPH, ktorým sa mu umožňuje oslobodiť od DPH zdaniteľné osoby, ktorých ročný obrat nie je vyšší ako 85 000 EUR.
            
            
               V súlade s článkom 395 ods. 2 druhým pododsekom smernice o DPH Komisia listom zo 16. decembra 2021 informovala o žiadosti predloženej Českom ostatné členské štáty. Listom z 20. decembra 2021 Komisia oznámila Česku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a teda si nemôže odpočítať DPH na svojich vstupoch.
            
            
               Podľa článku 287 smernice o DPH môžu jednotlivé členské štáty, ktoré pristúpili k Únii po 1. januári 1978, oslobodiť od DPH zdaniteľné osoby, ktorých ročný obrat nie je vyšší ako ekvivalent súm v národnej mene pri prepočítacom kurze platnom v deň ich pristúpenia, ako sa uvádza v danom ustanovení.
            
            
               Podľa článku 287 bodu 7 smernice o DPH Česko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene.
            
            
               Povolenie zvýšiť limit ročného obratu z 35 000 EUR na 85 000 EUR by výrazne zjednodušilo administratívnu záťaž podnikov oprávnených na oslobodenie od dane a podnietilo by rozvoj takýchto malých podnikov tým, že by ich oslobodilo od povinnosti DPH v rámci všeobecnej úpravy uplatňovania DPH, akou je vedenie záznamov o DPH alebo podávanie daňových priznaní k DPH. Okrem toho by zavedenie takéhoto osobitného opatrenia viedlo k menšej záťaži pre daňovú správu, keďže by sa obmedzila nutnosť riadiť a kontrolovať zdaniteľné osoby s obratom nižším ako daný limit. Zároveň by to pozdvihlo všeobecnú úroveň dodržiavania povinností týkajúcich sa DPH týmito zdaniteľnými osobami.
            
            
               Uvedené osobitné opatrenie je pre zdaniteľné osoby v plnej miere voliteľné. Malé podniky, ktorých obrat nepresahuje daný limit, by mali preto stále možnosť uplatniť svoje právo uplatňovať všeobecnú úpravu uplatňovania DPH.
            
            
               Podľa odhadov Česka by zavedenie tohto osobitného opatrenia viedlo k zníženiu výberu príjmov z DPH o menej ako 2 %, a preto by významne neovplyvnilo celkovú výšku príjmov z DPH ani celkovú výšku príjmov z daní vybraných na stupni konečnej spotreby.
            
            
               Toto osobitné opatrenie, ktorým sa zjednodušujú povinnosti pre malých prevádzkovateľov, je v súlade s cieľmi, ktoré Európska únia stanovila v súvislosti s malými podnikmi.
            
            
               Vzhľadom na priaznivý vplyv na zníženie administratívnej záťaže podnikov aj daňovej správy, ktorý nie je sprevádzaný výraznejším vplyvom na celkový príjem z DPH, je vhodné, aby sa Česku povolilo zaviesť toto osobitné opatrenie a uplatňovať ho do 31. decembra 2024.
            
            
               •Súlad s existujúcimi ustanoveniami v tejto oblasti politiky
            
            
               
                  Odchyľujúce sa opatrenie je v súlade s cieľmi smernice (EÚ) 2020/285, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky
                     2
                  , ktoré vyplynuli z akčného plánu v oblasti DPH
                     3
                  , a ktorej cieľom je vytvoriť pre tieto podniky modernú, zjednodušenú úpravu. Jeho cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv limitu a uľahčiť dodržiavanie predpisov podnikmi, ako aj monitorovanie zo strany daňových správ.
               
               
                  Okrem toho je limit 85 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na úrovni najviac 85 000 EUR (alebo ekvivalentu tejto sumy v národnej mene).
               
               
                  Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý limit, boli v súlade s ustanoveniami článkov 285 a 287 smernice o DPH udelené iným členským štátom. Holandsku
                     4
                   a Belgicku
                     5
                   sa povolil limit 25 000 EUR; Taliansku
                     6
                   limit 30 000 EUR, Luxembursku
                     7
                   limit 35 000 EUR, Poľsku
                     8
                  , Lotyšsku
                     9
                   a Estónsku
                     10
                   sa povolil limit 40 000 EUR; Maďarsku
                     11
                   limit 48 000 EUR; Slovinsku
                     12
                   limit 50 000 EUR Litve
                     13
                   limit 55 000 EUR; Chorvátsku
                     14
                   limit 45 000 EUR; Malte
                     15
                   limit 30 000 EUR; a Rumunsku
                     16
                   limit 88 500 EUR.
               
               
                  Výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti daného osobitného opatrenia, ktorým je 31. december 2024, ako požaduje Česko, je okrem toho v súlade s požiadavkami smernice (EÚ) 2020/285. V uvedenej smernici sa stanovuje 1. január 2025 ako dátum, ku ktorému budú musieť členské štáty uplatňovať vnútroštátne ustanovenia, ktoré sú povinné prijať na dosiahnutie súladu s touto smernicou.
               
            
         
         
            
               
                  Navrhované opatrenie je preto v súlade s ustanoveniami smernice o DPH.
               
            
            
               •Súlad s ostatnými politikami Únie
            
            
               Komisia neustále zdôrazňuje potrebu jednoduchších pravidiel pre malé podniky. V tejto súvislosti Komisia prijala v marci 2020 stratégiu pre MSP pre udržateľnú a digitálnu Európu
                  17
               , kde sa zaviazala pokračovať v úsilí zameranom na zníženie zaťaženia MSP. Cieľ znížiť regulačné zaťaženie MSP je jedným z pilierov tejto stratégie. Pokiaľ ide o fiškálne pravidlá, toto osobitné opatrenie je v súlade s takýmito cieľmi. Je takisto v súlade s akčným plánom z roku 2020 pre spravodlivé a jednoduché zdaňovanie na podporu stratégie obnovy
                  18
               , v ktorom sa uznáva, že náklady na dodržiavanie daňových predpisov sú v EÚ naďalej vysoké a že náklady na dodržiavanie predpisov sú pre malé spoločnosti v porovnaní s veľkými spoločnosťami zvyčajne podstatne vyššie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Českom a týka sa iba tohto konkrétneho členského štátu.
               
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je zvýšiť súčasný limit na oslobodenie od dane z 35 000 EUR na 85 000 EUR (v ekvivalente týchto súm v národnej mene). Zvýšenie limitu je zjednodušujúcim opatrením, ktorým sa odstraňujú mnohé z povinností súvisiacich s DPH pre podniky s ročným obratom, ktorý nie je vyšší ako 85 000 EUR. Bude mať preto pozitívny vplyv na zníženie administratívnej záťaže pre podniky aj pre daňovú správu, pričom celkové príjmy z DPH výrazne neovplyvní. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
               
               
                  Na základe údajov dostupných z roku 2020 si v súčasnosti právo na oslobodenie od DPH uplatňuje približne 910 000 malých podnikov. Zo zvýšenia stropu na 85 000 EUR by malo úžitok približne 105 000 ďalších podnikov, čo by viedlo k zníženiu príjmov z DPH o menej ako 2 %.
               
            
         
         
            
               
                  Odchyľujúce sa opatrenie bude pre zdaniteľné osoby nepovinné. Zdaniteľné osoby budú mať možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES. Vplyv na rozpočet z hľadiska príjmov z DPH v Česku sa odhaduje približne na 370 miliónov EUR, čo možno považovať za zanedbateľné.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               
                  Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
                     19
                  , Česko už počnúc výkazom pre vlastný zdroj založený na DPH za rozpočtový rok 2022 nebude počítať žiadnu kompenzáciu.
               
            
            
               2022/0102 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Česku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  20
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 7 smernice 2006/112/ES môže Česko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri prepočítacom kurze platnom v deň jeho pristúpenia.
            
            
               (2)Česko listom, ktorý Komisia zaevidovala 23. novembra 2021, požiadalo o povolenie zaviesť osobitné opatrenie odchyľujúce sa od článku 287 bodu 7 smernice 2006/112/ES, a tak oslobodiť od DPH zdaniteľné osoby, ktorých ročný obrat nie je vyšší ako 85 000 EUR alebo ekvivalent tejto sumy v národnej mene (ďalej len „osobitné opatrenie“). Uvedené osobitné opatrenie by sa uplatňovalo do 31. decembra 2024, čo je dátum, dokedy majú členské štáty transponovať smernicu Rady (EÚ) 2020/285
                  21
               . Z uvedenej smernice vyplýva, že od 1. januára 2025 budú môcť členské štáty oslobodiť od DPH dodanie tovaru a poskytnutie služieb, ktoré uskutočnili zdaniteľné osoby, ktorých ročný obrat v členskom štáte nepresahuje limit 85 000 EUR alebo ekvivalent tejto sumy v národnej mene.
            
            
               (3)Podľa článku 395 ods. 2 druhého pododseku smernice 2006/112/ES Komisia listom zo16. decembra 2021 postúpila žiadosť predloženú Českom ostatným členským štátom. Listom z 20. decembra 2021 Komisia oznámila Česku, že má všetky informácie potrebné na posúdenie danej žiadosti.
            
            
               (4)Toto osobitné opatrenie je v súlade so smernicou (EÚ) 2020/285, ktorej cieľom je znížiť zaťaženie malých podnikov súvisiace s dodržiavaním predpisov a vyhnúť sa narušeniam hospodárskej súťaže na vnútornom trhu.
            
            
               (5)Osobitné opatrenie zostane pre zdaniteľné osoby voliteľné, keďže majú naďalej možnosť rozhodnúť sa pre všeobecnú úpravu uplatňovania DPH podľa článku 290 smernice 2006/112/ES.
            
            
               (6)Podľa informácií, ktoré Česko poskytlo, bude mať osobitné opatrenie len zanedbateľný vplyv na celkovú sumu daňových príjmov, ktoré Česko vyberie na stupni konečnej spotreby.
            
         
         
            
               (7)Po nadobudnutí účinnosti nariadenia Rady (EÚ, Euratom) 2021/769
                  22
                Česko už počnúc výkazom pre vlastný zdroj založený na DPH za rozpočtový rok 2022 nebude počítať žiadnu kompenzáciu.
            
            
               (8)Keďže Česko očakáva, že zvýšený limit povedie k zredukovaniu povinností súvisiacich s DPH, a teda zníženiu administratívnej záťaže malých podnikov a daňových orgánov, ako aj zníženiu ich nákladov na dodržiavanie predpisov, a to bez výraznejšieho vplyvu na celkový príjem plynúci z DPH, malo by sa mu povoliť zaviesť dané osobitné opatrenie.
            
            
               (9)Povolenie na uplatňovanie osobitného opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Okrem toho členské štáty majú podľa článku 3 ods. 1 smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice, ktorou sa zrušuje článok 287 smernice 2006/112/ES a stanovujú sa jednoduchšie pravidlá DPH pre malé podniky, a uplatňovať tieto ustanovenia od 1. januára 2025. Česku je preto vhodné povoliť, aby osobitné opatrenie uplatňovalo do 31. decembra 2024,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 287 bodu 7 smernice 2006/112/ES sa Českej republike povoľuje oslobodiť od DPH zdaniteľné osoby, ktorých ročný obrat nie je vyšší ako 85 000 EUR alebo ekvivalent tejto sumy v národnej mene.
            
            
               Článok 2
            
            
               Toto rozhodnutie sa uplatňuje odo dňa jeho uverejnenia do 31. decembra 2024.
            
            
               Článok 3
            
            
               Toto rozhodnutie je určené Českej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (3)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (4)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (5)
                  
                        Vykonávacie rozhodnutie Rady (EÚ) 2018/2077 z 20. decembra 2018, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 331, 28.12.2018, s. 222).
               
               
                  
                     (6)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (7)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (8)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (9)
                  
                        Vykonávacie rozhodnutie Rady (EÚ) 2020/1261 zo 4. septembra 2020, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 4).
               
               
                  
                     (10)
                  
                        Vykonávacie rozhodnutie Rady (EÚ) 2021/358 z 22. februára 2021, ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 69, 26.2.2021, s. 4).
               
               
                  
                     (11)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (12)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (13)
                  
                        Vykonávacie rozhodnutie Rady (EÚ) 2021/86 z 22. januára 2021, ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 30, 28.1.2021, s. 2).
               
               
                  
                     (14)
                  
                        Vykonávacie rozhodnutie Rady (EÚ) 2020/1661 z 3. novembra 2020, ktorým sa mení vykonávacie rozhodnutie (EÚ) 2017/1768, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 4).
               
               
                  
                     (15)
                  
                        Vykonávacie rozhodnutie Rady (EÚ) 2021/753 zo 6. mája 2021, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty a zrušuje vykonávacie rozhodnutie (EÚ) 2018/279 (Ú. v. EÚ L 163, 10.5.2021, s. 1).
               
               
                  
                     (16)
                  
                        Vykonávacie rozhodnutie Rady (EÚ) 2020/1260 zo 4. septembra 2020, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 1).
               
               
                  
                     (17)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Stratégia pre MSP pre udržateľnú a digitálnu Európu [COM(2020) 103 final].
               
               
                  
                     (18)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (19)
                  
                        Nariadenie Rady (EHS, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).
               
               
                  
                     (20)
                  
                        Ú. v. EÚ L 347, 11.12.2006, s. 1.
               
               
                  
                     (21)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (22)
                  
                        Nariadenie Rady (EHS, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).